CELEX: 32020D2219
Language: lt
Date: 2020-12-22 00:00:00
Title: Komisijos įgyvendinimo sprendimas (ES) 2020/2219 2020 m. gruodžio 22 d. dėl Jungtinėje Karalystėje išaugintos daržovių dauginamosios ir sodinamosios medžiagos, išskyrus sėklą, bei vaisinių augalų dauginamosios medžiagos ir sodininkystei skirtų vaisinių augalų lygiavertiškumo (pranešta dokumentu Nr. C(2020) 9590) (Tekstas svarbus EEE)

2020 12 28   
               
               
                  LT
               
               
                  Europos Sąjungos oficialusis leidinys
               
               
                  L 438/66
               
            
         KOMISIJOS ĮGYVENDINIMO SPRENDIMAS (ES) 2020/2219
         2020 m. gruodžio 22 d.
         dėl Jungtinėje Karalystėje išaugintos daržovių dauginamosios ir sodinamosios medžiagos, išskyrus sėklą, bei vaisinių augalų dauginamosios medžiagos ir sodininkystei skirtų vaisinių augalų lygiavertiškumo
         
            
               (pranešta dokumentu Nr. C(2020) 9590)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. liepos 15 d. Tarybos direktyvą 2008/72/EB dėl prekybos daržovių dauginamąja ir sodinamąja medžiaga, išskyrus sėklą (1), ypač į jos 16 straipsnio 1 dalį,
         atsižvelgdama į 2008 m. rugsėjo 29 d. Tarybos direktyvą 2008/90/EB dėl prekybos vaisinių augalų dauginamąja medžiaga ir sodininkystei skirtais vaisiniais augalais (2), ypač į jos 12 straipsnio 1 dalį,
         kadangi:
         
                     (1)
                  
                  
                     Direktyvoje 2008/72/EB pateiktos nuostatos dėl Sąjungoje vykdomos prekybos daržovių dauginamąja medžiaga, išskyrus sėklą;
                  
               
                     (2)
                  
                  
                     Direktyvoje 2008/90/EB pateiktos nuostatos dėl Sąjungoje vykdomos prekybos vaisinių augalų dauginamąja medžiaga ir sodininkystei skirtais vaisiniais augalais;
                  
               
                     (3)
                  
                  
                     tas direktyvas Jungtinė Karalystė perkėlė į nacionalinę teisę ir veiksmingai įgyvendino;
                  
               
                     (4)
                  
                  
                     pereinamuoju laikotarpiu, kuris baigiasi 2020 m. gruodžio 31 d., Jungtinei Karalystei ir jos teritorijoje taikoma Sąjungos teisė, įskaitant direktyvas 2008/72/EB ir 2008/90/EB, vadovaujantis Susitarimu dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo), ypač 126 straipsniu ir 127 straipsnio 1 dalimi;
                  
               
                     (5)
                  
                  
                     atsižvelgdama į Susitarime dėl išstojimo numatyto pereinamojo laikotarpio pabaigą, Jungtinė Karalystė pateikė Komisijai prašymą pripažinti Jungtinėje Karalystėje išaugintos daržovių dauginamosios ir sodinamosios medžiagos, išskyrus sėklą, taip pat vaisinių augalų dauginamosios medžiagos ir sodininkystei skirtų vaisinių augalų ir atitinkamos Sąjungoje išaugintos medžiagos, atitinkančios Direktyvas 2008/72/EB ir 2008/90/EB, lygiavertiškumą;
                  
               
                     (6)
                  
                  
                     Jungtinė Karalystė pranešė Komisijai, kad jos teisės aktai, kuriais tos direktyvos perkeliamos į nacionalinę teisę, nesikeis ir bus toliau taikomi nuo 2021 m. sausio 1 d.;
                  
               
                     (7)
                  
                  
                     Komisija išnagrinėjo atitinkamus Jungtinės Karalystės teisės aktus ir padarė išvadą, kad Jungtinėje Karalystėje išauginta ir pirmiau minėtus Jungtinės Karalystės teisės aktus atitinkanti daržovių dauginamoji ir sodinamoji medžiaga, išskyrus sėklą, yra lygiavertė Sąjungoje išaugintai ir Direktyvą 2008/72/EB atitinkančiai daržovių dauginamajai ir sodinamajai medžiagai, nes dėl jos suteikiamos tokios pačios garantijos dėl tiekėjo įsipareigojimų, tapatumo, požymių, augalų sveikatos, auginimo terpės, pakavimo, kontrolės priemonių, ženklinimo ir plombavimo kaip ir atitinkamos Sąjungoje išaugintos medžiagos atveju;
                  
               
                     (8)
                  
                  
                     todėl turėtų būti nuspręsta, kad Jungtinėje Karalystėje išauginta daržovių dauginamoji ir sodinamoji medžiaga, išskyrus sėklą, šiais atžvilgiais yra lygiavertė daržovių dauginamajai ir sodinamajai medžiagai, išaugintai Sąjungoje ir atitinkančiai Direktyvą 2008/72/EB, su sąlyga, kad pasibaigus Susitarime dėl išstojimo numatytam pereinamajam laikotarpiui Jungtinėje Karalystėje išauginta daržovių dauginamoji ir sodinamoji medžiaga toliau atitiks tą direktyvą ir jos įgyvendinimo aktus;
                  
               
                     (9)
                  
                  
                     Komisija išnagrinėjo atitinkamus Jungtinės Karalystės teisės aktus ir padarė išvadą, kad Jungtinėje Karalystėje išauginta vaisinių augalų dauginamoji medžiaga ir sodininkystei skirti vaisiniai augalai yra lygiaverčiai Sąjungoje išaugintai ir Direktyvą 2008/90/EB atitinkančiai vaisinių augalų dauginamajai medžiagai ir sodininkystei skirtiems vaisiniams augalams, nes dėl jų suteikiamos tokios pačios garantijos dėl tiekėjo įsipareigojimų, tapatumo, požymių, augalų sveikatos, auginimo terpės, pakavimo, kontrolės priemonių, ženklinimo ir plombavimo, kaip ir laikantis tos direktyvos atitinkamos Sąjungoje išaugintos medžiagos atveju;
                  
               
                     (10)
                  
                  
                     todėl turėtų būti nuspręsta, kad Jungtinėje Karalystėje išauginta vaisinių augalų dauginamoji medžiaga ir sodininkystei skirti vaisiniai augalai yra lygiaverčiai vaisinių augalų dauginamajai medžiagai ir sodininkystei skirtiems vaisiniams augalams, išaugintiems Sąjungoje laikantis Direktyvos 2008/90/EB, su sąlyga, kad pasibaigus Susitarime dėl išstojimo numatytam pereinamajam laikotarpiui Jungtinėje Karalystėje išauginta vaisinių augalų dauginamoji medžiaga ir sodininkystei skirti vaisiniai augalai toliau atitiks tą direktyvą ir jos įgyvendinimo aktus;
                  
               
                     (11)
                  
                  
                     šis sprendimas nedaro poveikio Sąjungos teisės taikymui Jungtinei Karalystei, kiek tai susiję su Šiaurės Airija, ir jos teritorijoje pagal Susitarimo dėl išstojimo protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu;
                  
               
                     (12)
                  
                  
                     Susitarime dėl išstojimo numatytas pereinamasis laikotarpis baigiasi 2020 m. gruodžio 31 d., todėl šis Sprendimas turėtų būti taikomas nuo 2021 m. sausio 1 d.;
                  
               
                     (13)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Daržovių dauginamosios ir sodinamosios medžiagos lygiavertiškumas
            Jungtinėje Karalystėje (3)* išauginta daržovių dauginamoji ir sodinamoji medžiaga, išskyrus sėklą, yra lygiavertė Sąjungoje išaugintai ir Direktyvą 2008/72/EB atitinkančiai daržovių dauginamajai ir sodinamajai medžiagai, išskyrus sėklą, nes dėl jos suteikiamos tokios pačios garantijos dėl tiekėjo įsipareigojimų, tapatumo, požymių, augalų sveikatos, auginimo terpės, pakavimo, kontrolės priemonių, ženklinimo ir plombavimo, su sąlyga, kad pasibaigus Susitarime dėl išstojimo numatytam pereinamajam laikotarpiui minėta Jungtinėje Karalystėje išauginta medžiaga toliau atitiks tą direktyvą ir jos įgyvendinimo aktus.
         
         
            2 straipsnis
            Vaisinių augalų dauginamosios medžiagos ir sodininkystei skirtų vaisinių augalų lygiavertiškumas
            Jungtinėje Karalystėje išauginta vaisinių augalų dauginamoji medžiaga ir sodininkystei skirti vaisiniai augalai yra lygiaverčiai vaisinių augalų dauginamajai medžiagai ir sodininkystei skirtiems vaisiniams augalams, išaugintiems Sąjungoje ir atitinkantiems Direktyvą 2008/90/EB, nes dėl jų suteikiamos tokios pačios garantijos dėl tiekėjo įsipareigojimų, tapatumo, požymių, augalų sveikatos, auginimo terpės, pakavimo, kontrolės priemonių, ženklinimo ir plombavimo, su sąlyga, kad pasibaigus Susitarime dėl išstojimo numatytam pereinamajam laikotarpiui Jungtinėje Karalystėje išauginta minėta medžiaga toliau atitiks tą direktyvą ir jos įgyvendinimo aktus.
         
         
            3 straipsnis
            Taikymo pradžios data
            Šis sprendimas taikomas nuo 2021 m. sausio 1 d.
         
         
            4 straipsnis
            Adresatai
            Šis sprendimas skirtas valstybėms narėms.
         
         
            Priimta Briuselyje 2020 m. gruodžio 22 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 205, 2008 8 1, p. 28.
         
            (2)  OL L 267, 2008 10 8, p. 8.
         
            (3)  Pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos, visų pirma pagal Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu, šio straipsnio nuorodos į Jungtinę Karalystę neapima Šiaurės Airijos.